Voľby v Trnavskom kraji priniesli viacero prekvapení. Matovičovci tu porazili kresťanských demokratov, nadpriemerná bola aj účasť v niektorých obvodoch.
TRNAVA. Keby sa voľby konali iba v obvode Trnava, ich víťazom by sa so 49,03 percentami stala strana Smer. Ďalšie poradie by však bolo oproti celoslovenským výsledkom poriadne pomiešané.
Z druhého miesta by poslali Trnavčania do parlamentu stranu Igora Matoviča Obyčajní ľudia a nezávislé osobnosti. Tí v trnavskom obvode získali 15,34 percent a takmer o päť percent preskočili tretie KDH.
Z tohto obvodu by sa do parlamentu dostali už len dve strany s percentami tesne nad hranicou zvoliteľnosti. SDKÚ s 5,54 percentami a SaS s podielom 5,25 percent.
Najviac prepadlo SDKÚ a SaS, posilnil Smer
Kým oproti voľbám v roku 2010 voliči Smeru získali na sile a stranu podporilo o takmer deväť percent viac ľudí, Sloboda a Solidarita spolu s Dzurindovcami zaznamenala v trnavskom obvode rekordnú stratu.
Ak stranu Richarda Sulíka podporilo pred dvomi rokmi 14,12 percenta voličov, v sobotu to bolo o 8,87 percent menej. SDKÚ skončilo v obvode Trnava dokonca so stratou presahujúcou desať percent.
Piešťanci by zvolili aj SNS, v Dunajskej zvíťazili Most
Výsledky volieb v obvode Piešťany kopírujú čo do poradia tie trnavské. Percentá Obyčajných tu však klesli a miesto v parlamente by sa ušlo aj Slotovým národniarom. Tí v piešťanskom obvode získali 5,14 percenta.
Slovenskému priemeru sa už tradične vymyká obvod Dunajská Streda, kde by s podielom 43,87 percenta zvíťazil Most-Híd. Posilnil tu však aj Smer, oproti minulým voľbám získal takmer dvojnásobok (6,11%).